**ELŐZETES HATÁSVIZSGÁLAT**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításához**

**1. Társadalmi hatások**

A rendeletnek társadalmi hatása nincsen.

**2. Gazdasági, költségvetési hatások**

A rendelet-tervezet elfogadása az önkormányzat költségvetését érinti. Tekintettel arra, hogy a 2023. évi illetményalap a 2022. március 01. napjától megállapított 47.000.- Ft illetményalappal azonos összegben kerül meghatározásra, így 2023. évben három hónap tekintetében jelent a 2022. évhez képest többletköltséget, amelynek költségvetési fedezetéről Szombathely Megyei Jogú Város Önkormányzata 2023. évi költségvetéséről szóló önkormányzati rendeletében szükséges gondoskodni.

A köztisztviselők illetménykiegészítése az előző évivel azonos mértékben került meghatározásra, így a költségvetésre módosító hatása nincs.

Az illetményalap 2022. március 01. napjával való megemelésével a cafetéria-juttatás összege az előző évhez képest kis mértékben emelkedik, amelynek költségvetési fedezetéről Szombathely Megyei Jogú Város Önkormányzata 2023. évi költségvetéséről szóló önkormányzati rendeletében szükséges gondoskodni.

**3. Környezeti következmények**

A rendeletnek környezetre gyakorolt hatásai nincsenek.

**4. Egészségügyi következmények**

A rendeletnek egészségügyi következményei nincsenek.

**5. Adminisztratív terheket befolyásoló hatások**

A rendelet az adminisztratív terheket nem befolyásolja.

**6. A jogszabály megalkotásának szükségessége, a jogalkotás elmaradásának várható következményei**

Az illetményalap központi mértékétől eltérő mértékben történő megállapításának rendeleti szintű szabályozását Magyarország 2023. évi központi költségvetéséről szóló 2022. évi XXV. törvény 65. § (6) bekezdése, a köztisztviselők illetménykiegészítése megállapításának rendeleti szintű szabályozását a Kttv. 234. § (3)-(4) bekezdése írja elő. A törvényi szabályozás szerint az illetményalapot és illetménykiegészítést csak tárgyévre lehet megállapítani, emiatt a szabályozás megalkotása minden évben szükséges.

A közszolgálati tisztviselőkről szóló törvénnyel összefüggő átmeneti, módosuló és hatályát vesztő szabályokról, valamint egyes kapcsolódó törvények módosításáról szóló 2012. évi V. törvény 17. §-ában rögzített garanciális szabályt a Kttv. hatályba lépése után keletkezett közszolgálati jogviszonyok vonatkozásában nem kell alkalmazni.

A rendelet megalkotása hiányában a Polgármesteri Hivatalban dolgozó köztisztviselőknek nem lenne magasabb az illetményalapjuk, nem részesülnének illetménykiegészítésben és egyéb juttatásokban.

**7. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi feltételek rendelkezésre állnak. A pénzügyi feltételek tekintetében az 2. pontban foglaltak említendők.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**